**Vankilakirjastotoiminnan muistio 11.1.2021**

Aika Maanantai 11.1.2021 klo 09.30 - 10.30

Paikka Teams-etäkokous

Läsnä Esa Uski, opinto-ohjaaja, Kylmäkosken vankila

Jarkko Rikkilä, koordinaattori, Tampereen kaupunginkirjasto

Katja Ahoniemi, kirjastonhoitaja, Tampereen kaupunginkirjasto

Kristian Kipinoinen, RISE, Rikosseuraamislaitos

Niina Salmenkangas, vs. kirjastopalvelujohtaja Tampereen kaupunginkirjasto

Tapio Vanha-Jaakkola, apulaisjohtaja, Kylmäkosken vankila

**1. Ryhmän kokoonpano**

Pirkko Lindberg siirtyi tekemään kulttuurijohtajan virkaa vuoden alusta ja Niina Salmenkangas aloitti kirjastopalvelujohtajan viransijaisena. Toivotamme Niinan tervetulleeksi tähän työryhmään. Työryhmän tavoitteena on edelleen koordinoida, suunnitella ja ideoita vankilakirjastotoimintaa Kylmäkosken vankilassa. Vuosi 2021 on viimeinen vuosi, kun osaamista toiminnan ylläpitämiseksi voidaan jakaa. Näin ollen tänäkin vuonna pyrkimyksenä tulisi olla ohjaavampaan rooliin siirtyminen. Konsepteja ja kehittämistä tulisi ajatella tästä näkökulmasta käsin.

Käytiin läpi esittelykierros ja työryhmän jäsenet esittelivät itsensä sekä vastuualueensa työryhmässä. Koettiin, että työryhmällä on paikkansa myös tulevaisuudessa.

**2. Ajankohtaista juuri nyt**

Vierailut vankilaan ovat tällä hetkellä mahdottomia johtuen koronarajoituksista, jotka jatkuvat tällä erää tammikuun 2021 loppuun. Jatkoa katsotaan myöhemmin uudelleen.

Tapio Vanha-Jaakkola esitti, että nyt olisi mahdollisuus käyttää 1500 € vankilakirjaston aineistohankintoihin. Tämä uutinen on todella hyvä ja uudet hankinnat täydentävät mainiosti pääosin poistokirjoista koottua kokoelmaa. Kirjastovanki voisi kartoittaa toiveita ja Katja kokoaisi listan hankittavasta aineistosta Esalle.

Etänä olisi mahdollista jatkaa ja kehittää esimerkiksi lukupiiritoimintaa. Katjalla on nyt läppäri käytössään tätä varten. Pyritään kevään mittaan testaamaan vielä yhteyksiä Skypellä, jonkin verran on ollut haasteita yhteyksien luomisessa. Toisaalta nykyiset rajoitukset aiheuttavat sen, että vankien on vaikea kokoontua samaan tilaan. Asiaa seurataan edelleen.

**3. Seuraava kokous**

Seuraava kokous järjestetään Teamsilla ma 8.3. klo 09.30 - 10.30.